
Előterjesztés
a Közgyűlés részére
Tisztelt Közgyűlés!
2013. áprilisában az 1. mellékletben szereplő fővárosi szociális intézményhálózat energetikai rendszereinek átfogó vizsgálatára került sor, melynek célja volt a költségcsökkentési lehetőségek feltárása[footnoteRef:1]. A vizsgálat alapján megállapítható, hogy az intézmények energetikai rendszerének állapota rendkívül vegyes képet mutat, az intézmények túlnyomó többségében azonban elavult, rossz hatékonysággal működnek, több berendezés korszerűsítése javasolt. [1:  A részletes jelentés megtalálható a Budapest Portálon.] 

 A 2013. évben a továbbra is a Főv. Önk. fenntartásában működő szociális intézmények 2010-2012. évekre vonatkozó gázenergia felhasználásáról, valamint a 2013. évi eredeti gázenergia előirányzatról készült kimutatást a 2. melléklet tartalmazza.
A 2. mellékletből kiderül, hogy az Önkormányzat fenntartásában működő, 14 db egyedi központi fűtéssel vagy gázkonvektorral rendelkező (tehát nem távhős) szociális intézmény (idősotthonok és hajléktalanszállók) épületeinek 2010. évi összes földgáz energia költsége elérte a bruttó 402 millió Ft-ot, 2011. évben a bruttó 443,8 millió Ft-ot, 2012. évben a bruttó 519 millió Ft-ot. Ezekhez még hozzáadódik a kazánrendszerek karbantartási-üzemeltetési költségeinek szintén évi több tízmilliós költsége (bérköltségek, alvállalkozók).
Jelentős megtakarítási potenciál van az intézmények hőenergetikai kiadásainak racionalizálásában, központosításában.
[bookmark: _GoBack]Az egyedi központi fűtéssel vagy gázkonvektorral rendelkező intézmények fűtésének üzemeltetésével, és fejlesztésével egy olyan energetikai szakcéget indokolt megbízni, amely egyaránt képes hőszolgáltatási tevékenységet végezni, az intézmények hőigényéhez szükséges földgázt beszerezni, az intézmények hőellátó rendszereinek (kazánok, hőközpontok, gázkonvektorok) professzionális üzemeltetését, karbantartását végezni, valamint az intézmények energetikai rendszereinek szükséges korszerűsítését a keret terhére történő megtakarításból, saját forrásból elvégzi további fővárosi támogatás nélkül.
Számításaink szerint, éves szinten összesen bruttó 60 millió Ft/év energiaköltség, valamint egyéb karbantartási (bér- és egyéb alvállalkozói) költség lenne megtakarítható, mely teljes egészében fedezetet biztosít az energetikai szakcég üzemeltetési feladataira, valamint a szükséges korszerűsítések fedezésére. Az energetikai szakcég, a saját működési költségeire a megtakarítás maximum 20%-át fordíthatja, a realizált energia megtakarítás maradékát energiahatékonyság javító beruházásokra kell fordítania.
A konstrukció előnye, hogy úgy lehet a szükséges korszerűsítési beruházásokat elvégeztetni, hogy az Önkormányzatnak arra külön forrást nem szükséges biztosítania. Ez a megtakarítás az intézmények fenntartási költségét hosszútávon csökkenti.
A konstrukció megvalósításának és finanszírozásának érdekében szükséges, hogy a Tisztelt Közgyűlés elvonja a Budapest Főváros Önkormányzata fenntartásában működő szociális intézményektől a hőenergia ellátásához kapcsolódó forrást. Ennek végrehajtása érdekében 2014. január 1-től összesen évi bruttó 507.119 ezer Ft-tal csökkenti az érintett szociális intézmények kiadási, azon belül dologi kiadási előirányzatát a gázenergiára biztosított támogatáshoz kapcsolódóan, tartós jelleggel a jelen előterjesztés 2. melléklete 6. oszlopa szerinti, 2013. évi eredeti előirányzatok alapján.
Ezzel egyidejűleg az energetikai szakcéggel kötendő szerződésben a hőszolgáltatásra fordítandó kiadás a jelenlegi kiadások 100%-ában tervezhető. A Tisztelt Közgyűlésnek szükséges előzetesen kötelezettséget vállalnia arra, hogy a Fővárosi Önkormányzat szociális intézményeinek hőenergia ellátásának racionalizálására, az energetikai szakcég által a szociális intézményektől átvett feladat végrehajtása érdekében az intézményektől elvont forrásból biztosítja a fedezetet 2014. január 1-től kezdődően 10 évig. Ennek érdekében az új „889001 Fővárosi Önkormányzat fenntartásában lévő szociális intézmények komplex energetikai szolgáltatására” cím kiadási, azon belül a működési célú pénzeszközátadás államháztartáson kívülre előirányzatán tartósan bruttó évi 507.119 ezer Ft-ot biztosít a feladat ellátáshoz azzal, hogy a mindenkori éves költségvetésben a feladatra tervezett összeg maximum a január 1-i hatállyal a KSH által a tárgyévet megelőző évre hivatalosan közzétett átlagos fogyasztói árindex mértékével emelkedhet.
Az intézmények hőenergia ellátásának racionalizálásáról, a szakcég által elvégzett feladatokról, eredményekről beszámolót kell készíteni, és 2015-től 10 éven keresztül évente a költségvetés elfogadásával egyidejűleg a Fővárosi Közgyűlés elé terjeszteni.
A közbeszerzés lefolytatása és a szerződés megkötése után a hőenergia ellátás racionalizálásáról szükséges tájékoztatni az intézményeket.
Amennyiben egy professzionális energetikai szakcég (hőszolgáltató és üzemeltető egyben) fent részletezett komplex energiaszolgáltatási tevékenység keretében, az Önkormányzat által maximált költségszinten lenne köteles átvállalni a teljes intézményrendszer hőellátását, hőellátó rendszereinek üzemeltetését-karbantartását valamint a szükséges korszerűsítések megvalósítását, az energetikai szakcég automatikusan ösztönözve lenne az energiafelhasználás hatékonyságának maximalizálására.
Energetikai szakcég bevonása azért is indokolt, mert – a tapasztalatok szerint – a szociális intézményeknek sem szakértelme, sem pedig kapacitása nincs energetikai rendszereik hatékony üzemeltetésére, valamint a hőigényükhöz szükséges földgáz szabadpiacról történő hatékony beszerzésére. A komplex energiaszolgáltatási tevékenység részleteit a 3. melléklet tartalmazza.
A szolgáltatási szerződés tervezett időtartama 10 év (2014. január 1-től), ezért szükséges a Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet 6. mellékletének módosítása.
A szerződéses konstrukció, az elvégzett beruházások megtérülésének időszükséglete, az energetikai szakcég általi hosszú távú befektetések szükségessége indokolják a 10 éves konstrukciót.
Fentiekre tekintettel javasolom, hogy a Tisztelt Fővárosi Közgyűlés a fenti koncepció alapján döntsön a közbeszerzési eljárás előkészítésének szükségességéről és megindításáról és az annak feltételét szolgáló költségvetést érintő kérdésekben.
A Budapest Főváros Önkormányzata 2013. évi összevont költségvetéséről szóló 21/2013. (III. 20.) Főv. Kgy. rendelet 6. mellékletének módosítására a jelen közgyűlésen külön napirend keretében kerül sor.
Kérem a Tisztelt Közgyűlést az előterjesztés megtárgyalására, és a határozati javaslatok szerinti döntések meghozatalára.


Határozati javaslatok
A Fővárosi Közgyűlés úgy dönt, hogy: 

egyetért azzal, hogy a Fővárosi Önkormányzat 1. melléklet szerinti szociális intézményeinek hőenergia ellátásának racionalizálása érdekében az előterjesztésben ismertetett konstrukciót alkalmazza, melyben az energetikai szakcég szolgáltatási szerződés keretében – egyszemélyben komplex energiaszolgáltatási tevékenységet végez, az intézmények hőigényéhez szükséges földgázt beszerzi, az intézmények hőellátó rendszereinek (kazánok, hőközpontok, gázkonvektorok) professzionális üzemeltetését ellátja, karbantartását, valamint az intézmények energetikai rendszerei korszerűsítését szükség szerint, a keret terhére történő megtakarításból, saját forrásból elvégzi további fővárosi támogatás nélkül.
határidő: azonnal
felelős: Tarlós István főpolgármester

hozzájárul a Budapest Főváros Önkormányzata fenntartásában lévő 1. melléklet szerinti szociális intézmények részére komplex energetikai szolgáltatásra irányuló közbeszerzési eljárás lefolytatásához és felkéri a főpolgármestert, hogy tegye meg a szükséges intézkedéseket a közbeszerzési eljárás előkészítéséhez.
határidő: azonnal
felelős: Tarlós István főpolgármester

a konstrukció megvalósításának és finanszírozásának érdekében elvonja a Budapest Főváros Önkormányzata fenntartásában működő szociális intézményektől a hőenergia ellátásához kapcsolódó forrást. Ennek végrehajtása érdekében 2014. január 1-től összesen évi bruttó 507.119 ezer Ft-tal csökkenti az érintett szociális intézmények kiadási, azon belül a dologi kiadási előirányzatát a gázenergiára biztosított támogatáshoz kapcsolódóan, tartós jelleggel a 2.melléklet 6. oszlopa szerinti 2013. évi eredeti előirányzatok alapján.
határidő:  2014. évi költségvetés tervezése
felelős: Tarlós István főpolgármester

előzetesen kötelezettséget vállal arra, hogy a Fővárosi Önkormányzat szociális intézményeinek hőenergia ellátásának racionalizálására, az energetikai szakcég által a szociális intézményektől átvett feladat végrehajtása érdekében az intézményektől elvont forrásból biztosítja a fedezetet 2014. január 1-től kezdődően 10 évig. Ennek érdekében az új „889001 Fővárosi Önkormányzat fenntartásában lévő szociális intézmények komplex energetikai szolgáltatására” cím kiadási, azon belül a működési célú pénzeszközátadás államháztartáson kívülre előirányzatán tartósan bruttó évi 507.119 ezer Ft-ot biztosít a feladat ellátáshoz azzal a kiegészítéssel, hogy a mindenkori éves költségvetésben a feladatra tervezett összeg maximum a január 1-i hatállyal a KSH által a tárgyévet megelőző évre hivatalosan közzétett átlagos fogyasztói árindex mértékével emelkedhet.
határidő: a 2014. évtől 2023-ig a mindenkori éves költségvetésben
felelős: Tarlós István főpolgármester


felkéri a főpolgármestert, hogy a Fővárosi Önkormányzat szociális intézményeinek hőenergia ellátásának racionalizálásáról, az energetikai szakcég által elvégzett feladatokról, eredményekről készített beszámolót 2015-től 10 éven keresztül évente a költségvetés elfogadásával egyidejűleg terjessze a Fővárosi Közgyűlés elé. 
határidő: 2015-től 10 éven keresztül a költségvetés elfogadásával egyidejűleg
felelős: Tarlós István főpolgármester

felkéri a főpolgármestert, hogy a Fővárosi Önkormányzat szociális intézményeit tájékoztassa a komplex energetikai szolgáltatásra irányuló közbeszerzési eljárás lefolytatásáról és annak eredményéről. 
határidő: a szerződés aláírását követően 30 napon belül
felelős: Tarlós István főpolgármester

Határozathozatal módja: A határozati javaslatok elfogadásához a 3. és 4. pont esetében minősített, az 1., 2., 5. és 6. pont esetében egyszerű szavazattöbbség szükséges.

Budapest, 2013.             „   ”
	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző




Mellékletek:
1. melléklet: Intézménylista
2. melléklet: KIMUTATÁS a 2013. évben a Fővárosi Önkormányzatnál maradó szociális intézmények 2010-2012. évi gázenergia felhasználásáról, valamint a 2013. évi eredeti előirányzatukról
3. melléklet: A komplex energiaszolgáltatási tevékenység részletes leírása

